兩翁歌
作者：陸游
朝代：宋

paragraphs: 君不見塞上失馬翁，馬去安知不爲福。
又不見新豐折臂翁，臂廢身全老鄉國。
陸翁多難類兩翁，著書滿屋身愈窮。
十年力耕遇水旱，老不能耕年始豐。
人言翁窮可閔笑，霍食鶉衣天所料。
翁方自謂實幸民，對人抱膝惟清嘯。
即今群公佐明主，長劍拄頤來接武。
向非老病又不才，縱欲歸休寧見許。